Echipa naţională de fotbal a Columbiei, sub ordinele selecţionerului Nestor Lorenzo, a efectuat, luni, primul său antrenament de la sosirea la Londra, în vederea meciurilor amicale cu Spania şi România, informează EFE, potrivit Agerpres.
Columbienii s-au pregătit la o bază din apropierea hotelului "The Lansbury", din vestul Londrei. La sesiunea de pregătire nu a participat însă Luis Diaz, atacantul echipei FC Liverpool, care s-a recuperat la sală după meciul de duminică din Cupa Angliei, pierdut în sferturile de finală în faţa lui Manchester United (3-4 după prelungiri).
De la primul antrenament au mai lipsit James Rodríguez (Sao Paulo FC) şi Camilo Vargas (Atlas FC), care se vor alătura grupului marţi.
Columbia va disputa două meciuri amicale, vineri cu Spania pe London Stadium şi cu România marţi, 26 martie, de la 21:30, pe stadionul Civitas Metropolitano din Madrid.